Mandag aften ringede en 24-årig mand til vagtcentralen for at anmelde en talende hjertestarter.

En 24-årig mand fik sig noget en forskrækkelse mandag aften. Han stod på Priorgade i Aalborg, lige ved siden af en hjertestarter, som pludselig begyndte at tale til ham. Det gjorde tilsyneladende den unge mand så forvirret og forskrækket, at han ringede til Nordjyllands Politi. - Hjertestarteren snakkede, og gav kommandoer. Han var ikke helt sikker på, hvad han skulle foretage sig, så han ringede til politiet for at få hjælp, skriver Nordjyllands Politi i deres døgnrapport. Nordjyllands Politi sendte straks en patrulje ud for at tjekke til sludrechatollen. Det viste sig, at en beboer på gaden så ”Alarm 112” i fjernsynet. Beboeren havde skruet så højt op for lyden, at kommandoer fra hjertestarteren i fjernsynet kunne høres i hele nabolaget.